Diari Oficial de la Generalitat Valenciana


Sumari del DOGV 3365, del 04-11-1998 (1998/9177)

RESOLUCIÓ de 14 d'octubre de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Fisioterapeutes de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3365

Data del DOGV
:   04-11-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/9177


Organisme emissor
:   Conselleria de Presidència

Tipus de document
:   Resolució

RESOLUCIÓ de 14 d'octubre de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Fisioterapeutes de la Comunitat Valenciana. [1998/Q9177]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, disposa en l'article 7 que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant una llei de la Generalitat, amb l'audiència prèvia dels col·legis professionals que puguen estar afectats.
  
La Delegació Autonòmica de l'Associació Espanyola de Fisioterapeutes a la Comunitat Valenciana, en la IX Junta Autonòmica, realitzada en data 12 de maig de 1990, va acordar iniciar les actuacions necessàries adreçades a la creació del Col·legi Oficial de Fisioterapeutes de la Comunitat Valenciana.
  
Després de la promulgació de la Llei 6/1997, de 4 de desembre, de Consells i Col·legis Professionals de la Comunitat Valenciana, el president de la Comissió Gestora nomenada a l'efecte, va formalitzar davant de la Conselleria de Sanitat, la sol·licitud de creació del Col·legi Oficial de Fisioterapeutes de la Comunitat Valenciana.
  
De conformitat amb allò que s'ha disposat en l'article 6 de la citada Llei 6/1997, de 4 de desembre, per Acord del Govern Valencià, adoptat en la seua reunió d'1 de setembre de 1998, s'ha acordat iniciar el corresponent procediment, i s'ha elaborat l'Avantprojecte de Llei de Creació del Col·legi Oficial de Fisioterapeutes de la Comunitat Valenciana, que s'inclou com a annex a aquesta resolució.
  
Per tot el que s'ha exposat, en ús de les competències atribuïdes pel Decret 30/1997, de 26 de febrer, pel qual s'aprova el Reglament Orgànic i Funcional de la Conselleria de Presidència, resolc:
  
Primer
  
Sotmetre a informació pública, per un termini de 30 dies, l'Avantprojecte de Llei de Creació del Col·legi Oficial de Fisioterapeutes de la Comunitat Valenciana, a fi que els titulars de drets o interessos legítims, individuals o col·lectius, afectats per la creació del citat col·legi formulen les al·legacions que estimen pertinents.
  
Segon
  
Les al·legacions a què es fa referència en l'apartat anterior, es presentaran en el Registre General d'aquesta Conselleria, siti al carrer de l'Historiador Chabàs, número 2, de València 46155, sense perjuí d'allò que s'ha disposat en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 14 d'octubre de 1998.- El conseller de Presidència: José Joaquín Ripoll Serrano.
  
ANNEX
  
Avantprojecte de Llei de Creació del Col·legi Oficial de Fisioterapeutes de la Comunitat Valenciana
  
La fisioteràpia constitueix una professió reconeguda a Espanya, entre les activitats professionals sanitàries de grau mitjà, que obté l'oficialitat de la seua docència mitjançant la integració d'aquesta en l'ensenyament universitari, pel Reial Decret 2965/1980, de 12 de desembre, a través de les escoles universitàries de Fisioteràpia. Aquesta incorporació a la universitat dels ensenyaments de fisioteràpia, venia aconsellada, segons el preàmbul de dita norma, pel reconeixement, experiència i maduresa aconseguits per aquests ensenyaments.
  
Així mateix, mitjançant Reial Decret 1.414/1990, de 26 d'octubre, s'estableix el títol universitari oficial de diplomat en Fisioteràpia i les directrius generals pròpies dels plans d'estudi per a la seua obtenció.
  
Després de la promulgació de la Llei 6/1997, de 4 de desembre, de Consells i Col·legis Professionals de la Comunitat Valenciana, el president de la Comissió Gestora nomenada per la Delegació Autonòmica de l'Associació Espanyola de Fisioterapeutes a la Comunitat Valenciana, va formalitzar davant de la Conselleria de Sanitat la sol·licitud de creació del Col·legi Oficial de Fisioterapeutes de la Comunitat Valenciana.
  
En virtut de l'exposat i des del punt de vista de l'interés públic, s'estima convenient i necessària la creació del Col·legi Oficial del Fisioterapeutes de la Comunitat Valenciana, que dote a aquests professionals d'una organització capaç de vetlar per la defensa dels seus interessos i ordenar l'exercici de la professió, tot això sense perjuí de la pròpia funció social que s'exerceix en l'àrea sanitària que s'ocupa de la fisioteràpia i de la recuperació de malalts.
  
La Constitució espanyola, en l'article 149.1.18, reserva a l'estat la competència sobre les bases del règim jurídic de les administracions públiques, i en l'article 36 estableix que la llei regularà les peculiaritats pròpies del règim jurídic dels col·legis professionals. La legislació bàsica estatal en aquesta matèria es troba inclosa en la Llei 2/1974, de 13 de febrer, de Col·legis Professionals.
  
Per la seua part, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana, competència exclusiva en matèria de col·legis professionals i exercici de professions titulades, sense perjuí d'allò que s'ha disposat en els articles 36 i 139 de la Constitució. En ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals amb àmbit d'actuació en la Comunitat Valenciana, sense perjuí de l'àmbit territorial dels ja existents, es farà mitjançant Llei de la Generalitat Valenciana, amb l'audiència prèvia dels col·legis professionals existents que puguen estar afectats.
  
Article 1. Creació
  
Es crea el Col·legi Oficial de Fisioterapeutes de la Comunitat Valenciana, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. Per a l'exercici de la professió de fisioterapeuta en l'àmbit territorial de la Comunitat Valenciana, és obligatòria la incorporació prèvia al Col·legi Oficial de Fisioterapeutes de la Comunitat Valenciana, sense perjuí d'allò que s'ha disposat en l'article 3 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals.
  
2. La incorporació al Col·legi Oficial de Fisioterapeutes de la Comunitat Valenciana requereix estar en possessió del títol universitari de diplomat en Fisioteràpia, de conformitat amb el Reial Decret 2.965/1980, de 12 de desembre, i el Reial Decret 1.414/1990, de 26 d'octubre, o en possessió de l'especialitat del títol d'infermera, practicant o ATS (fisioterapeutes), del diploma d'ajudant en fisioteràpia o del diploma de Fisioterapeuta, obtinguts conforme a la legislació vigent a l'entrada en vigor del citat Reial Decret 2.965/1980, de 12 desembre, o les normes que es dicten en el seu cas per l'administració competent.
  
DISPOSICIONS TRANSITÒRIES
  
Primera
  
La Comissió Gestora de la Delegació Autonòmica de l'Associació Espanyola de Fisioterapeutes a la Comunitat Valenciana, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Fisioterapeutes de la Comunitat Valenciana, en els quals es regule la convocatòria i el funcionament de l'Assemblea Col·legial Constituent de què formaran part tots els professionals, inscrits en el cens de fisioterapeutes en actiu a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent elaborarà i aprovarà els estatuts definitius del Col·legi Oficial de Fisioterapeutes de la Comunitat Valenciana i elegirà els membres dels òrgans col·legials de govern.
  
2. L'acta de la Assemblea Constituent es trametrà a la Conselleria de Presidència o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.